user
2022 ඕස්ට්‍රේලියා T20 ලෝක කුසලාන සංචාරය: අක්‍රමිකතා ගැන විගණන වාර්තාවෙන් හෙළිවූ කරුණු මොනවාද ?


assistant
ශ්‍රී ලංකා ක්‍රිකට් ආයතනය කෝප් කමිටුව හමුවට කැඳවන ලෙස කමිටුව නියෝජනය කරන පක්ෂ විපක්ෂ පාර්ලිමේන්තු මන්ත්‍රීවරුන් පිරිසක් කථානායක මහින්ද යාපා අබේවර්ධන ගෙන් ලිඛිත ඉල්ලිමක් කර තිබේ.

ඒ, 2022 වසරේ ඕස්ට්‍රේලියාවේ දී පැවති 20/20 ක්‍රිකට් ලෝක ශුරතාවලිය සම්බන්ධයෙන් ජාතික විගණන කාර්යාලය නිකුත් කරන ලද විගණන වාර්තාව සැප්තැම්බර් 19 වැනිදා පාර්ලිමේන්තුව හමුවේ සභාගත කිරීමෙන් අනතුරුවයි.

පිටු 260කින් සමන්විත විගණන වාර්තාවෙන් රජය විගණකාධිපතිවරයා ක්‍රියාත්මක කළ යුතු නිර්දේශ 26ක් ඉදිරිපත් කරනු ලැබ තිබේ.

ජාතික විගණන වාර්තාව මගින් හෙළිවූ කරුණු මොනවාද ?
1. 2022 විස්සයි 20 ලෝක කුසලාන තරග සංචාරය සම්බන්ධයෙන් ජාතික විගණන කාර්යාලය කළ ඉල්ලීම මත ශ්‍රී ලංකා ක්‍රිකට් ආයතනයේ සභාපතිවරයා විසින් මෙම තරග සංචාරයට අදාළ ආදායම් සහ වියදම් වාර්තාවක් ඉදිරිපත් කොට තිබේ. එම වාර්තාවට අනුව තරගාවලියෙන් රුපියල් 396,359,350ක ආදායමක් සහ රුපියල් 313,371,158 ක් එහි වියදම් ලෙස සඳහන් කොට තිබේ.

2. එම වියදම් තුළ 20/20 ලෝක කුසලාන ක්‍රිකට් තරගාවලිය නැරඹීම සඳහා ශ්‍රී ලංකා ක්‍රිකට් ආයතනයේ විධායක කමිටුවේ නිලධාරින් 14 දෙනාගේ සහභාගිත්වයට අදාළ වියදම් ද ඇතුළත්ව ඇත. එහිදී ඔවුන් වෙනුවෙන් රුපියල් 68,237,263 ක් ගෙවා ඇති අතර ඉන් විධායක කමිටුවේ නිලධාරීන් තිදෙනෙකු රුපියල් 2,653,086ක මුදලක් නැවත ශ්‍රී ලංකා ක්‍රිකට් ආයතනයට ගෙවා තිබුණි.

3. ලෝක කුසලාන තරගාවලිය පැවති අතර වාරයේදී ශ්‍රී ලංකා ක්‍රිකට් ආයතනයේ නිලධාරින් සිව්දෙනෙකු විවිධ හේතු මත ඕස්ට්‍රේලියාව බලා ගොස් තිබේ. ඔවුන් සිව්දෙනා සඳහා රුපියල් 18,079,741ක් ශ්‍රී ලංකා ක්‍රිකට් ආයතනය විසින් ගෙවා ඇත. එම පිරිසෙන් නිලධාරින් දෙදෙනෙකු විසින් රුපියල් 3,321,850ක් නැවත ශ්‍රී ලංකා ක්‍රිකට් ආයතනය වෙත ගෙවා තිබේ.

4. ලෝක කුසලාන තරග ආවරණය සඳහා ක්‍රීඩා අමාත්‍යාංශයේ අනුමැතියෙන් තොරව මාධ්‍යවේදීන් සිව්දෙනෙක් ඕස්ට්‍රේලියාව බලා රැගෙන ගොස් තිබෙන අතර එම මාධ්‍යවේදීන් සිව්දෙනාට ඕස්ට්‍රේලියාව බලා යාමට ශ්‍රී ලංකා ක්‍රිකට් ආයතනය රුපියල් 5,520,800ක මුදලක් ගෙවා ඇත.

වීසා ලිපි ලබා ගැනීම
1. ලෝක කුසලාන තරගාවලිය නැරඹිම සඳහා ඕස්ට්‍රේලියාව බලා යාමට ශ්‍රී ලංකා ක්‍රිකට් ආයතනයට පරිභාහිර යැයි සැලකිය හැකි පුද්ගලයින් 35 දෙනෙකුට හා විධායක කමිටු සාමාජිකයින් නොවන ක්‍රිකට් ආයතනයට සම්බන්ධ යැයි සැලකිය හැකි පුද්ගලයින් 9 දෙනෙකුට වීසා ලබා ගැනීම සඳහා වීසා ඉල්ලුම් ලිපි මෙරට ඕස්ට්‍රේලියානු මහ කොමසාරිස් කාර්යාලය වෙත නිකුත් කර තිබු බව ජාතික විගණන වාර්තාවේ දැක්වේ.

2. එහිදී විධායක කමිටු සාමාජිකයින් 11 දෙනෙකු, ක්‍රිකට් ආයතනයට සම්බන්ධ බවට සැලකිය හැකි පුද්ගලයින් 9 දෙනෙකු සහ ක්‍රිකට් ආයතනයට පරිභාහිර පුද්ගලයින් 36 දෙනෙකු ඇතුළුව පුද්ගලයින් 56 දෙනෙකු වෙනුවෙන් මෙම වීසා ඉල්ලීම් ලිපි නිකුත් කර ඇත.

එහිදී විධායක කමිටු නිලධාරීන් 11 දෙනෙකුට, ශ්‍රී ලංකා ක්‍රිකට් ආයතනයේ සභාපති ශම්මි සිල්වාගේ පවුලේ ඥාතීන් හා හිතවතුන් 21 දෙනෙකුට, උප සභාපති ජයන්ත ධර්මදාස ගේ හිතවතුන් දෙදෙනෙකුට, විධායක කමිටු සාමාජිකයින් 8 දෙනෙකුගේ බිරින්දෑවරුන් / පවුලේ සාමාජිකයින් 9 දෙනෙකුට, ශ්‍රී ලංකා ක්‍රිකට් ආයතනයට සම්බන්ධ හා වෙනත් පුද්ගලයින් 11 දෙනෙකුට හා ඔවුන්ගේ බිරින්දෑවරුන් දෙදෙනෙකුට වීසා ලබා ගැනීමේ ලිපි ශ්‍රී ලංකා ක්‍රිකට් ආයතනය විසින් නිකුත් කරනු ලැබ ඇත.

3. මෙලෙස වීසා ලබාගෙන ඕස්ට්‍රේලියාව බලා පිටත්ව ගිය නොමෑන්ඩ්ස් ක්‍රීඩා සමාජයේ සභාපති නැවත මේ දක්වා ශ්‍රී ලංකාවට නොපැමිණ ඇති බවට ද නිරීක්ෂණය වන බව විගණන වාර්තාවේ සඳහන් වේ.


වීසා ගාස්තු ගෙවීම සහ ගුවන් ටිකට් පත් මිලදී ගැනීම
1. ශ්‍රී ලංකා ක්‍රිකට් ආයතනය ඕස්ට්‍රේලියානු සංචාරය සඳහා ක්‍රීඩකයන්, නිලධාරින් හා විධායක කමිටු සාමාජිකයින් වෙනුවෙන් රු. 1,228,450 ක් වීසා ගාස්තු ලෙස ජෝර්ජ් ස්ටුවර්ට් ට්‍රැවල්ස් ආයතනය වෙත ගෙවා තිබේ.

2. එම සංචාරය සඳහා එක් නොවූ ක්‍රීඩා අමාත්‍යාංශයේ උපදේශක සුදත් චන්ද්‍රසේකර වෙනුවෙන් වීසා ගාස්තු ලෙස ජෝර්ජ් ස්ටුවර්ට් ට්‍රැවල්ස් ආයතනය වෙත ගෙවන ලද රුපියල් 60,650ක මුදල නැවත ශ්‍රී ලංකා ක්‍රිකට් ආයතනය වෙත අයකර ගැනීමට පියවර නොගැනීම.

3. තරගාවලිය සඳහා පිටත්ව ගිය විධායක කමිටු සාමාජිකයින්, නිලධාරීන්, අතිරේක ක්‍රීඩකයින් 5 දෙනෙකු, සහය කාර්ය මණ්ඩලයේ දෙදෙනෙකු හා මාධ්‍යවේදීන් සිව්දෙනෙකු ඇතුළු 29 දෙනෙකු වෙනුවෙන් රු. 50,849,896ක ගුවන් ප්‍රවේශ පත්‍ර මිලදී ගෙන තිබීම.

4. ශ්‍රී ලංකා ක්‍රිකට් ආයතනය ඉදිරිපත් කළ තොරතුරු, විගණනයට ඉදිරිපත් කළ විද්‍යුත් ගුවන් ප්‍රවේශපත්‍ර වල සඳහන් වූ තොරතුරු අතර නොගැලපීම් ඇති බව නිරීක්ෂණය වීම.